

 LĒMUMS

Ādažos, Ādažu novadā

2024.gada 28.martā **Nr.** **101**

**Par zemes ierīcības projekta uzsākšanu Austrumu ielā 69, Kadagā**

Ādažu novada pašvaldības dome izskatīja (*vārds, uzvārds*) (*adrese*) un (*vārds, uzvārds*) (*adrese*) 22.01.2024. iesniegumu (reģistrēts 22.01.2024. ar Nr. ĀNP/1-11-1/24/389) ar lūgumu pieņemt lēmumu un izdot darba uzdevumu zemes ierīcības projekta uzsākšanai, lai sadalītu zemes vienību Austrumu ielā 56, Kadagā, Ādažu pagastā, Ādažu novadā, ar kadastra apzīmējumu 8044 005 0791 (turpmāk – Zemes vienība).

Izvērtējot iesniegumu un ar to saistītos apstākļus, tika konstatēts:

1. Zemes vienība ietilpst nekustamā īpašuma “Zābaki” (kadastra Nr.8044 005 0141) sastāvā, kas ierakstīts Ādažu pagasta zemesgrāmatas nodalījumā Nr.385 un pieder abiem iesniedzējiem kopīpašumā;
2. Saskaņā ar Ādažu novada teritorijas plānojumu Zemes vienība atrodas Savrupmāju apbūves teritorijā (DzS), Dabas un apstādījumu teritorijā (DA1) un Ūdeņu teritorijā (Ū);
3. Saskaņā ar Ādažu novada teritorijas plānojumu, Zemes vienībā atrodas arī Applūstošā teritorijā (10% applūstamības varbūtība), Gaujas vides un dabas resursu aizsardzības aizsargjoslas teritorijā lauku apvidos no Lejasciema līdz ietekai jūrā, Erozijas riska teritorijā (TIN14).
4. Zemes vienība atrodas detālplānojuma nekustamajiem īpašumiem "Ķurzuļi", "Zābaki", "Pēči", "Avotiņi", "Dienvidi" un "Pūpēži" (apstiprināts ar Ādažu novada domes 27.02.2007. lēmumu Nr.16 “Par detālplānojuma Ādažu novada nekustamajiem īpašumiem “Ķurzuļi”, “Zābaki”, “Dienvidi”, “Pūpēži”, “Pēči”, “Avotiņi” un daļai no nekustamā īpašuma “Ūdensrožu parks” apstiprināšanu un saistošo noteikumu Nr.5 “Par detālplānojuma Ādažu novada nekustamajiem īpašumiem “Ķurzuļi”, “Zābaki”, “Dienvidi”, “Pūpēži”, “Pēči”, “Avotiņi” un daļai no nekustamā īpašuma “Ūdensrožu parks” grafisko daļu un teritorijas izmantošanas un apbūves noteikumiem izdošanu” un Ādažu novada domes 27.02.2007. saistošajiem noteikumiem Nr.5 “Par detālplānojuma Ādažu novada nekustamajiem īpašumiem “Ķurzuļi”, “Zābaki”, “Dienvidi”, “Pūpēži”, “Pēči”, “Avotiņi” un daļai no nekustamā īpašuma “Ūdensrožu parks” grafisko daļu un teritorijas izmantošanas un apbūves noteikumiem”) teritorijā;
5. Pašvaldību likuma 4.panta pirmās daļas 15.punkts un 10.panta pirmās daļas 21.punkts noteic, ka pašvaldībai ir autonomā funkcija saskaņā ar pašvaldības teritorijas plānojumu noteikt zemes izmantošanu un apbūvi, un tikai domes kompetencē ir pieņemt lēmumus citos ārējos normatīvajos aktos paredzētajos gadījumos;
6. Teritorijas attīstības plānošanas likuma 12.panta trešā daļa noteic, ka vietējā pašvaldība koordinē un uzrauga vietējās pašvaldības attīstības stratēģijas, attīstības programmas, teritorijas plānojuma, lokālplānojumu, detālplānojumu un tematisko plānojumu īstenošanu;
7. Zemes ierīcības likuma 8.panta pirmā daļa noteic, ka zemes ierīcības projektu izstrādā šādiem zemes ierīcības darbiem: 1) starpgabalu likvidēšanai vai daļu no zemes vienību apmaiņai, pārkārtojot zemes vienību robežas; 3) zemesgabalu (arī kopīpašumā esošo) sadalīšanai;
8. Zemes ierīcības likuma 9.panta otrā daļa noteic, ka projektētajai teritorijai, kurai ir spēkā esošs detālplānojums, bet jāveic arī šā likuma 8.panta pirmajā daļā minētie zemes ierīcības darbi, zemes ierīcības projektu var izstrādāt kā papildinājumu detālplānojumam, ievērojot šā likuma nosacījumus attiecībā uz zemes ierīcības projekta izstrādi.

Pamatojoties uz Pašvaldību likuma 4.panta pirmās daļas 15.punktu un 10.panta pirmās daļas 21.punktu, Teritorijas attīstības plānošanas likuma 12.panta trešo daļu, Zemes ierīcības likuma 8.panta pirmo daļu un 9.panta otro daļu, kā arī ņemot vērā, ka jautājums tika izskatīts un atbalstīts Attīstības komitejā 13.03.2024., Ādažu novada pašvaldības dome

**NOLEMJ:**

1. Atļaut izstrādāt zemes ierīcības projektu kā papildinājumu detālplānojumam nekustamajiem īpašumiem "Ķurzuļi", "Zābaki", "Pēči", "Avotiņi", "Dienvidi" un "Pūpēži" zemes vienībai Austrumu ielā 69, Kadagā, Ādažu pagastā, Ādažu novadā, ar kadastra apzīmējumu 8044 005 0791.
2. Apstiprināt nosacījumus zemes ierīcības projekta izstrādei (1.pielikums).
3. Pašvaldības Centrālās pārvaldes Teritorijas plānošanas nodaļa atbild par lēmuma izpildi.
4. Pašvaldības izpilddirektora vietniecei veikt šī lēmuma izpildes kontroli.
5. Lēmumu var pārsūdzēt Administratīvajā rajona tiesā, Baldones ielā 1A, Rīgā, viena mēneša laikā no tā spēkā stāšanās dienas.

Pielikumā:

1. Nosacījumi zemes ierīcības projekta izstrādei uz 2 lp.
2. Zemes vienību robežu pārkārtošanas informatīva skice uz 3 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU